CELEX: 32021D0366
Language: fi
Date: 2021-02-22 00:00:00
Title: Neuvoston päätös (EU) 2021/366, annettu 22 päivänä helmikuuta 2021, kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevässä Yhdistyneiden kansakuntien Euroopan talouskomission asiantuntijaryhmässä ja tieliikenteen työryhmässä Euroopan unionin puolesta esitettävästä kannasta

1.3.2021   
               
               
                  FI
               
               
                  Euroopan unionin virallinen lehti
               
               
                  L 70/12
               
            
         NEUVOSTON PÄÄTÖS (EU) 2021/366,
         annettu 22 päivänä helmikuuta 2021,
         kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevässä Yhdistyneiden kansakuntien Euroopan talouskomission asiantuntijaryhmässä ja tieliikenteen työryhmässä Euroopan unionin puolesta esitettävästä kannasta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Eurooppalainen sopimus kansainvälisessä maantieliikenteessä toimivien ajoneuvojen miehistöjen työstä (1), jäljempänä ’AETR-sopimus’, tuli voimaan 5 päivänä tammikuuta 1976. Sitä on muutettu viimeksi 20 päivänä syyskuuta 2010.
                  
               
                     (2)
                  
                  
                     Sopimuspuolet voivat AETR-sopimuksen 21 artiklan mukaisesti toimittaa Yhdistyneiden kansakuntien pääsihteerille ehdotuksia AETR-sopimukseen tehtäviksi muutoksiksi. Ennen kuin ehdotukset toimitetaan Yhdistyneiden kansakuntien (YK) pääsihteerille, niistä keskustellaan YK:n Euroopan talouskomission (UN/ECE) tieliikenteen työryhmässä (SC.1-työryhmässä).
                  
               
                     (3)
                  
                  
                     Yhdistyneiden kansakuntien Euroopan talouskomissio (UN/ECE) on perustanut AETR-sopimuksen puitteissa AETR-sopimusta käsittelevän asiantuntijaryhmän. Kyseinen ryhmä on elin, jolla on valtuudet laatia ja toimittaa ehdotuksia AETR-sopimuksen muuttamiseksi UN/ECEn tieliikenteen työryhmälle.
                  
               
                     (4)
                  
                  
                     AETR-sopimusta käsittelevän asiantuntijaryhmän on helmikuussa 2021 pidettäväksi suunnitellussa 25. kokouksessaan ja UN/ECEn tieliikenteen työryhmän lokakuussa 2021 pidettäväksi suunnitellussa 116. kokouksessaan määrä keskustella AETR-sopimukseen tehtävistä muutoksista, jotka koskevat älykästä ajopiirturia.
                  
               
                     (5)
                  
                  
                     AETR-sopimuksen 22 a artiklassa määrätään, että neuvoston asetuksen (ETY) N:o 3821/85 (2) liitteeseen I B tehtävät digitaalista ajopiirturia koskevat muutokset koskevat automaattisesti kaikkia AETR-sopimuksen sopimuspuolia ilman, että järjestetään mitään muodollista kuulemista tai äänestystä. Se, etteivät AETR-sopimuksen sopimuspuolet osallistu digitaalista ajopiirturia koskevien teknisten eritelmien kehittämis- ja hyväksymisprosessiin, on aiheuttanut laajaa tyytymättömyyttä joidenkin sopimuspuolten parissa. Komission 19 päivänä heinäkuuta 2011 antamassa tiedonannossa ”Digitaalinen ajopiirturi: Etenemissuunnitelma tulevaisuudessa toteutettaville toimille” todetaan, että tämä mekanismi vaarantaa digitaalisen ajopiirturin moitteettoman ja yhdenmukaisen täytäntöönpanon unionin ulkopuolisissa sopimusvaltioissa.
                  
               
                     (6)
                  
                  
                     On unionin etujen mukaista, että kaavailtua valvontalaitteita, myös digitaalisia ajopiirtureita koskevaa AETR-sopimuksen päätöksentekoprosessia muutetaan, ja että AETR-sopimuksen 22 artiklan 1, 2 ja 3 kohdan mukaista menettelyä aletaan soveltaa älykkään ajopiirturin teknisten eritelmien sisällyttämiseksi AETR-sopimukseen, ja että AETR-sopimuksen 22 a artikla pidetään voimassa ajopiirturin edellisten versioiden vaatimuksiin mahdollisesti tehtävien muutosten varalta.
                  
               
                     (7)
                  
                  
                     AETR-sopimuksen 10 artiklan mukaan asetuksen (ETY) N:o 3821/85 mukaisen ajopiirturin rakenteen, asennuksen, käytön ja testauksen katsotaan täyttävän AETR-sopimuksen vaatimukset. AETR-sopimuksen 10 artiklaa olisi muutettava sisällyttämällä siihen viittaus älykkään ajopiirturin teknisiin eritelmiin, joiden olisi katsottava vastaavan AETR-sopimuksen vaatimuksia siitä päivästä, jona AETR-sopimuksen liitteessä oleva liite 1 C tulee voimaan.
                  
               
                     (8)
                  
                  
                     AETR-sopimuksen 13 artiklaa olisi muutettava siten, että siinä asetetaan täsmällinen päivämäärä, johon mennessä sopimuspuolten on pantava täytäntöön älykästä ajopiirturia koskevat määräykset.
                  
               
                     (9)
                  
                  
                     AETR-sopimukseen eivät voi sen 14 artiklan mukaisesti liittyä muut elimet kuin UN/ECEn jäsenvaltiot ja UN/ECEen neuvonantajiksi hyväksytyt valtiot.
                  
               
                     (10)
                  
                  
                     Unionin liittymismahdollisuudelle AETR-sopimukseen on useita perusteita. Unionilla on ensinnäkin yksinomainen toimivalta kansainvälisessä maantieliikenteessä toimivien ajoneuvojen miehistöjen työn alalla, kuten Euroopan unionin tuomioistuin on asiassa 22/70 (3) vahvistanut. Toiseksi unionin liittyminen AETR-sopimukseen takaisi unionin etujen tehokkaan ajamisen AETR-sopimuksen puitteissa. Sitä paitsi AETR-sopimukseen ja ehdotettuun päätöksentekoprosessiin liittyvät erityispiirteet ovat perusteita sille, että unionin olisi oltava sopimuspuoli. Jotta unioni voisi liittyä AETR-sopimukseen, AETR-sopimuksen 14 artiklaa olisi sen vuoksi muutettava siten, että alueellisen yhdentymisen järjestöt voivat liittyä AETR-sopimukseen.
                  
               
                     (11)
                  
                  
                     Älykkään ajopiirturin tekniset eritelmät, jotka sisällytettäisiin AETR-sopimukseen sen liitteeseen lisättävänä liitteenä 1 C, olisi laadittava käyttämällä perustana AETR-sopimusta käsittelevälle asiantuntijaryhmälle 8 päivänä huhtikuuta 2020 unionin puolesta toimitettuja eritelmiä ja niitä eritelmiä, jotka komission on määrä hyväksyä vuonna 2021 Euroopan parlamentin ja neuvoston asetuksen (EU) N:o 165/2014 (4) nojalla.
                  
               
                     (12)
                  
                  
                     AETR-sopimuksen liitteessä 2 olevassa III luvussa vahvistettua digitaalisten ajopiirturien hyväksyntätodistuksen mallia olisi muutettava siten, että sitä voidaan käyttää myös älykkäiden ajopiirturien ja niiden osien hyväksyntään.
                  
               
                     (13)
                  
                  
                     On aiheellista määrittää kanta, joka otetaan unionin puolesta AETR-sopimusta käsittelevässä asiantuntijaryhmässä ja UN/ECEn tieliikenteen työryhmässä, koska AETR-sopimusta olisi muutettava tieliikenteen valvontalaitteiden (ajopiirturien) yleiseurooppalaisen yhdenmukaistamisen saavuttamiseksi ja koska tällaisilla muutoksilla tulee olemaan Euroopan unionin toiminnasta tehdyn sopimuksen 218 artiklan 9 kohdassa tarkoitettuja oikeusvaikutuksia.
                  
               
                     (14)
                  
                  
                     Koska unioni ei ole AETR-sopimuksen sopimuspuoli eikä se voi asemansa takia ilmoittaa ehdotetuista muutoksista, jäsenvaltioiden olisi unionin edun vuoksi ilmoitettava ehdotetuista muutoksista AETR-sopimusta käsittelevälle asiantuntijaryhmälle vilpittömän yhteistyön hengessä edistääkseen unionin tavoitteiden saavuttamista.
                  
               
                     (15)
                  
                  
                     Unionin kannan esittävät ne unionin jäsenvaltiot, jotka ovat jäseninä AETR-sopimusta käsittelevässä asiantuntijaryhmässä ja UN/ECEn tieliikenteen työryhmässä, toimien yhdessä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevän asiantuntijaryhmän 25. kokouksessa ja UN/ECEn tieliikenteen työryhmän 116. kokouksessa unionin puolesta esitettävä kanta vastaa AETR-sopimukseen ehdotettavia muutoksia (5).
            Ensimmäisessä kohdassa tarkoitettuun kantaan tehtävistä muodollisista ja vähäisistä muutoksista voidaan sopia ilman uutta neuvoston päätöstä.
         
         
            2 artikla
            
               1.   Edellä 1 artiklassa tarkoitetun kannan esittävät ne unionin jäsenvaltiot, jotka ovat jäseninä AETR-sopimusta käsittelevässä asiantuntijaryhmässä ja UN/ECEn tieliikenteen työryhmässä, toimien yhdessä.
            
            
               2.   Jäsenvaltioiden on annettava ehdotettavat muutokset tiedoksi AETR-sopimusta käsittelevälle asiantuntijaryhmälle.
            
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 22 päivänä helmikuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EYVL L 95, 8.4.1978, s. 1.
         
            (2)  Neuvoston asetus (ETY) N:o 3821/85, annettu 20 päivänä joulukuuta 1985, tieliikenteen valvontalaitteista (EYVL L 370, 31.12.1985, s. 8).
         
            (3)  ECLI:EU:C:1971:32.
         
            (4)  Euroopan parlamentin ja neuvoston asetus (EU) N:o 165/2014, annettu 4 päivänä helmikuuta 2014, tieliikenteessä käytettävistä ajopiirtureista, tieliikenteen valvontalaitteista annetun neuvoston asetuksen (ETY) N:o 3821/85 kumoamisesta sekä tieliikenteen sosiaalilainsäädännön yhdenmukaistamisesta annetun Euroopan parlamentin ja neuvoston asetuksen (EY) N:o 561/2006 muuttamisesta (EUVL L 60, 28.2.2014, s. 1).
         
            (5)  Ks. asiakirja ST 5700/21 osoitteessa http://register.consilium.europa.eu